[Innocentius Episcopus servus servorum Dei, dilectis filiis Priori et conventui Cluniacen. salutem et Apostolicam benedictionem. Dilectus filius Abbas Cluniacensis nobis humiliter intimavit, quod cum vos nuper per spontaneam cessionem prædecessoris sui tractaretis de substituendo Pastore, inter cætera firmastis juramento, quod obedientiam non faceretis electo, nisi prius ipse constitutiones bonæ memoriæ Petri Cluniacensis Abbatis se jurejurando promitteret servaturum. Cumque postmodum convenissetis unanimiter in eumdem, et ab eo juramentum exigeretis prædictum, idem attendens quod juramentum hujusmodi à prædecessoribus suis nequaquam præstitum fuerat vel petitum, illud noluit ullatenus exhibere. Unde nobis humiliter supplicavit, ut debitam sibi exhiberi obedientiam, et vobis de juramenti temeritate prædicti pœnitentiam injungi congruam faceremus. Cum igitur constitutiones præfatæ absque Cluniacensis Monasterii detrimento nequeant, sicut accepimus, observari; eumdem à juramenti præstatione prædicti duximus absolvendum, et ei dedimus in mandatis, ut vobis pro temerario juramento injungat pœnitentiam salutarem. Quocirca discretioni vestræ per Apostolica scripta mandamus, quatenus pœnitentiam, quam vobis proinde duxerit injungendam, recipientes devotè ac humiliter adimplentes, non obstante juramento prædicto eam obedientiam et reverentiam exhibeatis eidem, quæ suis exhiberi prædecessoribus consuevit. Datum Laterani VIII. Kalendas Novembris. Pontificatus nostri anno XVIII.]